Einhver hreyfing virðist vera á friðarviðræðum Úkraínu og Rússlands, að sögn stjórnvalda í Kreml. Forseti Úkraínu rétti fram sáttarhönd í gær og segist tilbúinn að hætta við umsókn um aðild að NATO og reiðubúinn að ræða framtíð Krímskaga og Donbas.
Volodymyr Zelensky, forseti Úkraínu, hefur ítrekað óskað eftir leiðtogafundi með Vladimír Pútín, forseta Rússlands, og sagt að samningaviðræður séu eina leiðin til þess að binda enda á átökin. Zelensky segist nú reiðubúinn að draga til baka umsókn um aðild að Atlandshafsbandalaginu, en það hefur verið ein helsta krafa stjórnvalda í Rússlandi að Úkraína gangi ekki í NATO.
Að auki segist Zelensky tilbúinn að ræða framtíð Krímskaga, sem Rússar innlimuðu árið 2014, og Donbas-svæðið, sem inniheldur héröðin Donetsk og Luhansk. Skömmu fyrir innrás Rússa í Úkraínu viðurkenndi Pútín sjálfstæði hérðanna tveggja sem hafa lotið yfirráðum aðskilnaðarsinna sem eru hliðhollir Rússum.
Áður en viðræður um NATO og Donbas hefjast þarf þó að koma á vopnahléi, segir Zelensky. Dmitrí Peskov, upplýsingafulltrúi Rússlandsstjórnar, sagði á fréttamannafundi í morgun að lítisháttar árangur væri að nást í viðræðum en stjórnvöld myndu gjarnan vilja sjá meiri þunga í þeim.
Tæpur mánuður er frá því Rússar réðust inn í Úkraínu. Sameinuðu þjóðirnar hafa staðfest að hátt í þúsund almennir borgarar hafi verið drepnir í stríðinu, allar líkur eru á að þessar tölur séu mun hærri. Tölur um mannfall hermanna eru talsvert á reiki. Úkraínska varnarmálaráðuneytið uppfærði sínar tölur yfir fjölda látinna rússneskra hermanna í dag og sagði um 15.300 hafa farist. Þetta eru mun hærri tölur en Bandaríkjamenn telja réttar. Það er mat Bandaríkjastjórnar að um 7.000 rússneskir hermenn hafi farist í stríðinu. Rússlandsstjórn hefur ekki birt tölur yfir fjölda látinna frá því fyrir tuttugu dögum þegar 498 voru sagðir hafa látist.
Joe Biden, forseti Bandaríkjanna, segir greinilegt að innrás Rússa gangi ekki sem skyldi.
So his back is against the wall and now hes talking about new false flags hes setting up including, asserting that we in America have biological as well as chemical weapons in Europe, simply not true.
Biden segist óttast að Pútín grípi til örþrifaráða, og segir hann íhuga að beita sýkla- og efnavopnum í Úkraínu

Friðarviðræður þokast í rétta átt segja rússnesk stjórnvöld, en ekki nógu hratt, að þeirra mati. Forseti Úkraínu segist tilbúinn að hætta við umsókn um aðild að NATO gegn vopnahléi. 